CELEX: 32015R1106
Language: lt
Date: 2015-07-08 00:00:00
Title: 2015 m. liepos 8 d. Komisijos įgyvendinimo reglamentas (ES) 2015/1106, kuriuo dėl veikliosios medžiagos izopirazamo patvirtinimo sąlygų iš dalies keičiami įgyvendinimo reglamentai (ES) Nr. 540/2011 ir (ES) Nr. 1037/2012 (Tekstas svarbus EEE)

9.7.2015   
            
            
               LT
            
            
               Europos Sąjungos oficialusis leidinys
            
            
               L 181/70
            
         KOMISIJOS ĮGYVENDINIMO REGLAMENTAS (ES) 2015/1106
   2015 m. liepos 8 d.
   kuriuo dėl veikliosios medžiagos izopirazamo patvirtinimo sąlygų iš dalies keičiami įgyvendinimo reglamentai (ES) Nr. 540/2011 ir (ES) Nr. 1037/2012
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 21 straipsnio 3 dalyje numatytą antrą galimybę,
   kadangi:
   
               (1)
            
            
               Komisijos įgyvendinimo reglamentu (ES) Nr. 1037/2012 (2) izopirazamas patvirtintas pagal Reglamentą (EB) Nr. 1107/2009 kaip veiklioji medžiaga, su sąlyga, kad patvirtinimo paraiškos teikėja Syngenta Crop Protection AG (toliau – pareiškėja) pateiks patvirtinamąją informaciją apie metabolitų CSCD 459488 ir CSCD 459489 poveikį požeminiam vandeniui, ir įtrauktas į Komisijos įgyvendinimo reglamento (ES) Nr. 540/2011 (3) priedo B dalį. Patvirtinamoji informacija turėjo būti pateikta Komisijai, valstybėms narėms ir Europos maisto saugos tarnybai (toliau – Tarnyba) iki 2015 m. kovo 31 d.;
            
         
               (2)
            
            
               2014 m. vasario mėn. pareiškėja informavo Komisiją, kad tikėtina, jog iki įgyvendinimo reglamentuose (ES) Nr. 540/2011 ir (ES) Nr. 1037/2012 nustatyto termino bus gauta ne visa reikiama patvirtinamoji informacija. Kaip vėlavimo priežastį pareiškėja nurodė, kad reikia parengti tinkamus bandymų protokolus, ir pateikė darbo planą, kaip gauti šią informaciją;
            
         
               (3)
            
            
               Jungtinė Karalystė, kaip valstybė narė izopirazamo ataskaitos rengėja, įvertino pareiškėjos pateiktą informaciją ir 2014 m. rugsėjo mėn. informavo Komisiją, kad pareiškėjos prašymas pratęsti terminą patvirtinamajai informacijai pateikti yra motyvuotas, pareiškėjos pateiktas darbo planas yra realiai įgyvendinamas ir tinkamas;
            
         
               (4)
            
            
               todėl prašymas leisti pareiškėjai per pagrįstą laiką surinkti reikiamus duomenis yra pagrįstas;
            
         
               (5)
            
            
               2015 m. kovo 30 d. pareiškėja pateikė suvestinę, kurioje pranešama apie iki tol surinktą informaciją ir išdėstytas galutinis darbo planas, kaip gauti trūkstamą informaciją;
            
         
               (6)
            
            
               todėl tikslinga iš dalies pakeisti izopirazamo patvirtinimą ir terminą, iki kurio turi būti pateikta patvirtinamoji informacija, pratęsti iki 2017 m. liepos 31 d.;
            
         
               (7)
            
            
               todėl įgyvendinimo reglamentai (ES) Nr. 540/2011 ir (ES) Nr. 1037/2012 turėtų būti atitinkamai iš dalies pakeisti;
            
         
               (8)
            
            
               atsižvelgiant į tai, kad terminas, iki kurio galima pateikti patvirtinamąją informaciją apie izopirazamą, jau baigėsi, šis reglamentas turėtų įsigalioti kitą dieną po jo paskelbimo;
            
         
               (9)
            
            
               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamento (ES) Nr. 540/2011 pakeitimai
   Įgyvendinimo reglamento (ES) Nr. 540/2011 priedo B dalies 27 eilutėje, kurioje nurodytas izopirazamas, skilties „Konkrečios nuostatos“ paskutinė pastraipa pakeičiama taip:
   
      „Šią informaciją pareiškėjas Komisijai, valstybėms narėms ir Tarnybai pateikia iki 2017 m. liepos 31 d.“
   
   2 straipsnis
   Įgyvendinimo reglamento (ES) Nr. 1037/2012 pakeitimai
   Įgyvendinimo reglamento (ES) Nr. 1037/2012 priedo skilties „Konkrečios nuostatos“ paskutinė pastraipa pakeičiama taip:
   
      „Šią informaciją pareiškėjas Komisijai, valstybėms narėms ir Tarnybai pateikia iki 2017 m. liepos 31 d.“
   
   3 straipsnis
   Įsigaliojimas
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. liepos 8 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 309, 2009 11 24, p. 1.
   
      (2)  Komisijos įgyvendinimo reglamentas (ES) Nr. 1037/2012, kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką patvirtinama veiklioji medžiaga izopirazamas ir iš dalies keičiamas Komisijos įgyvendinimo reglamento (ES) Nr. 540/2011 priedas (OL L 308, 2012 11 8, p. 15).
   
      (3)  2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).